CELEX: 32020D1674
Language: bg
Date: 2020-10-29 00:00:00
Title: Решение за изпълнение (ЕС) 2020/1674 на Съвета от 29 октомври 2020 година за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им на котвена стоянка в пристанища, в съответствие с член 19 от Директива 2003/96/ЕО

12.11.2020   
               
               
                  BG
               
               
                  Официален вестник на Европейския съюз
               
               
                  L 378/3
               
            
         РЕШЕНИЕ ЗА ИЗПЪЛНЕНИЕ (ЕС) 2020/1674 НА СЪВЕТА
         от 29 октомври 2020 година
         за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им на котвена стоянка в пристанища, в съответствие с член 19 от Директива 2003/96/ЕО
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение за изпълнение 2014/725/ЕС на Съвета (2) на Швеция беше предоставено разрешение да прилага до 25 юни 2020 г. намалена ставка за данъчно облагане на електроенергията, която се доставя пряко на плавателни съдове при престоя им на котвена стоянка в пристанища („наземно електроснабдяване“), в съответствие с член 19 от Директива 2003/96/ЕО.
                  
               
                     (2)
                  
                  
                     С писмо от 15 август 2019 г. Швеция поиска разрешение да продължи да прилага намалена ставка за данъчно облагане при наземно електроснабдяване съгласно член 19 от Директива 2003/96/ЕО. С писмо от 1 април 2020 г. компетентните шведски органи предоставиха допълнителна информация.
                  
               
                     (3)
                  
                  
                     С намалената данъчна ставка, която възнамеряват да прилагат, компетентните шведски органи имат за цел да продължат да насърчават използването на наземно електроснабдяване. Използването на такова електроснабдяване се счита за по-малко вреден за околната среда начин за задоволяване на нуждите на плавателните съдове от електроенергия при престоя им на котвена стоянка в пристанища в сравнение с изгарянето на корабни горива от тези плавателни съдове.
                  
               
                     (4)
                  
                  
                     Тъй като с наземното електроснабдяване се предотвратяват емисии на замърсители на въздуха, генерирани от изгарянето на корабни горива от плавателните съдове при престоя им на котвена стоянка, използването на такова електроснабдяване подобрява качеството на въздуха в района на пристанищните градове и намалява шума. Поради това се очаква мярката да допринесе за постигането на целите на политиките на Съюза в областта на околната среда, здравеопазването и климата.
                  
               
                     (5)
                  
                  
                     Предоставянето на Швеция на разрешение да прилага намалена ставка за данъчно облагане на електроенергията при наземно електроснабдяване не надхвърля необходимото, за да се повиши използването на такова електроснабдяване, тъй като в повечето случаи производството на електроенергия на борда на плавателните съдове ще продължи да бъде по-конкурентната алтернатива. По същата причина, както и поради настоящата сравнително ниска степен на навлизане на съответната технология на пазара, няма вероятност прилагането на посочената намалена ставка за данъчно облагане да доведе до значително нарушаване на конкуренцията през периода на действието си и поради това няма да се отрази неблагоприятно върху правилното функциониране на вътрешния пазар.
                  
               
                     (6)
                  
                  
                     Съгласно член 19, параграф 2 от Директива 2003/96/ЕО всяко разрешение, предоставяно по силата на член 19, параграф 1 от посочената директива, трябва да бъде строго ограничено във времето. С цел да се гарантира, че срокът на разрешението е достатъчно дълъг, така че съответните икономически оператори да не бъдат възпирани да извършват необходимите инвестиции, е подходящо исканото разрешение да се предостави до 31 декември 2023 г. Посоченото разрешение следва обаче да престане да се прилага от датата на прилагане на каквито и да е общи разпоредби относно данъчните облекчения за наземно електроснабдяване, приети от Съвета съгласно член 113 или всяка друга приложима разпоредба от Договора за функционирането на Европейския съюз, в случай че тези разпоредби станат приложими преди 31 декември 2023 г.
                  
               
                     (7)
                  
                  
                     Поради трудностите, причинени от пандемията, свързана с COVID-19, процесът по подновяване на дерогацията отне повече време от очакваното и не приключи преди 25 юни 2020 г. С цел да се предостави правна сигурност за пристанищните и корабните оператори и да се избегне евентуалното увеличаване на административната тежест за разпределители и преразпределители на електроенергия, следва да се гарантира, че Швеция може да продължи да прилага намалената данъчна ставка по отношение на наземното електроснабдяване. Поради това поисканото разрешение следва да се предостави, считано от 26 юни 2020 г., за да има приемственост с предишните разпоредби съгласно Решение за изпълнение 2014/725/ЕС.
                  
               
                     (8)
                  
                  
                     Настоящото решение не засяга прилагането на правилата на Съюза относно държавните помощи,
                  
               ПРИЕ НАСТОЯЩОТО РЕШЕНИЕ:
         
            Член 1
            На Швеция се предоставя разрешение да прилага намалена ставка за данъчно облагане на електроенергията, която се доставя пряко на плавателни съдове, различни от плавателни съдове за частно плаване за развлечение, при престоя им на котвена стоянка в пристанища („наземно електроснабдяване“), при условие че се спазват минималните равнища на данъчно облагане съгласно член 10 от Директива 2003/96/ЕО.
         
         
            Член 2
            Настоящото решение се прилага от 26 юни 2020 г. до 31 декември 2023 година.
            Ако обаче Съветът, като действа въз основа на член 113 или друга съответна разпоредба от Договора за функционирането на Европейския съюз, приеме каквито и да е общи разпоредби за данъчни облекчения за наземното електроснабдяване, прилагането на настоящото решение трябва да се преустанови в деня, в който станат приложими тези общи разпоредби.
         
         
            Член 3
            Адресат на настоящото решение е Кралство Швеция.
         
         
            Съставено в Брюксел на 29 октомври 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 283, 31.10.2003 г., стр. 51.
         
            (2)  Решение за изпълнение 2014/725/ЕС на Съвета от 14 октомври 2014 г. за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им на котвена стоянка в пристанища, в съответствие с член 19 от Директива 2003/96/ЕО (ОВ L 301, 21.10.2014 г., стр. 27).